ΓΡΑΠΤΗ ΕΡΩΤΗΣΗ E-2453/97 υποβολή: Frank Vanhecke (NI) προς την Επιτροπή (16 Iουλίου 1997)

Θέμα: Κοινοτικές Επιδοτήσεις

Με βάση τη θέση του προύπολογισμού B96 B34110 (συναλλαγή SOC96100859) το αποκαλούμενο « Ταμείο για την Κατοικία Ε.Μ.Κ.Χ. ('Ενωση Μη Κερδοσκοπικού Χαρακτήρα)» στο Βέλγιο, έλαβε επιδότηση ύψους 4.655,63 ECU. Στόχος της επιδότησης ήταν: «Συμβολή στη χρηματοδότηση των δαπανών αμοιβής ατόμων που δεν ασκούν τακτική εργασία και των δαπανών για τη συντήρηση κατοικιών που μισθώνονται σε οικογένειες μεταναστών.»

Μπορεί η Επιτροπή να παράσχει περαιτέρω πληροφορίες σχετικά με το συγκεκριμένο «Ταμείο για την Κατοικία Ε.Μ.Κ.Χ.»; Σε ποιά επαρχία ή πόλη του Βελγίου έχει την έδρα του; Πρόκειται για ιδιωτική οργάνωση;

Μπορεί η Επιτροπή να διαβιβάσει τα καταστατικά αυτής της ένωσης μη κερδοσκοπικού χαρακτήρα;

Δεν θεωρεί η Επιτροπή ότι χορηγώντας επιδότηση σ' ένα συγκεκριμένοΣτεγαστικό Ταμείο διαπράττει θετική διάκριση;

Προβλέπει επίσης η Επιτροπή τη χορήγηση επιδοτήσεων για στεγαστικά ταμεία τα οποία ασχολούνται με τη μίσθωση και συντήρηση κατοικιών κοινωνικού χαρακτήρα σε άτομα χωρίς να γίνεται διάκριση με βάση την εθνικότητα ή τη θρησκεία;

Εάν ναι, σε ποιά θέση του Προϋπολογισμού εμπίπτουν αυτές οι επιδοτήσεις;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-2451/97, E-2452/97, E-2453/97, E-2454/97, E-2455/97, E-2456/97, E-2457/97, E-2458/97, E-2459/97 και E-2460/97 (18 Σεπτεμβρίου 1997)

Η γραμμή του προϋπολογισμού Β3-4110 υποστηρίζει τις ενέργειες υπέρ της αφομοίωσης των μεταναστών και των οικογενειών τους στα κράτη μέλη Αυτή η υποστήριξη χορηγείται με τη μορφή επιδοτήσεων συγχρηματοδότησης, πράγμα που προϋποθέτει ότι οι εν λόγω ενέργειες χρηματοδοτούνται επίσης, εν μέρει, από τις δημόσιες ή ιδιωτικές, εθνικές, περιφερειακές, ή τοπικές αρχές. Η παροχή κοινοτικής συνδρομής δεν υποκαθιστά λοιπόν τις συνδρομές που θα μπορούσαν να χορηγήσουν αυτές οι διάφορες αρχές, αλλά τις συμπληρώνουν για την υλοποίηση μιας συγκεκριμένης δράσης. Οι υποστηριζόμενες ενέργειες πρέπει να διαθέτουν καινοτόμο χαρακτήρα, με πολλαπλασιαστική επίδραση, ορατότητα και προστιθέμενη αξία σε κοινοτικό επίπεδο.

Οι αιτήσεις παροχής συνδρομής υποβάλλονται από τους ενδιαφερόμενους οργανισμούς μέσω ενός τυποποιημένου εντύπου. Ένας πρακτικός οδηγός διευκρινίζει τους όρους για την επιλογή των αιτήσεων. Μια φωτοτυπία αυτού του πρακτικού οδηγού που συμπεριλαμβάνει και το έντυπο, διαβιβάστηκε απευθείας στον αξιότιμο βουλευτή καθώς και στο γενικό γραμματέα του Ευρωπαϊκού Κοινοβουλίου.

Δεν υπάρχει εκ των προτέρων κατανομή των πιστώσεων που διατίθενται στη γραμμή του προϋπολογισμού Β3-4110 μεταξύ των κρατών μελών. Η Επιτροπή προβαίνει στην επιλογή μεταξύ των πολυάριθμων αιτήσεων που αποστέλλονται με γνώμονα μόνο τις ποιοτικές πτυχές των ενεργειών σύμφωνα με τα κριτήρια και τους προσανατολισμούς που αναφέρονται στον πρακτικό οδηγό. Η κατανομή των πιστώσεων που μπορεί να διαπιστωθεί εκ των υστέρων μεταξύ των κρατών μελών, είναι ένα αποτέλεσμα που διαφέρει έντονα από έτος σε έτος και που πρέπει λοιπόν να ερμηνευτεί με πολύ μεγάλη επιφυλακτικότητα, δεδομένου ότι όλο και περισσότερα σχέδια που προτείνονται από φορέα ο οποίος εδρεύει σε ένα κράτος μέλος, έχουν διακρατικές διαστάσεις, ώστε θα ήταν καταχρηστικό να θεωρήσουμε ότι από τις χορηγούμενες πιστώσεις σε αυτό το σχέδιο επωφελείται ένα μόνο κράτος μέλος.

Δεν υπάρχει εκ των προτέρων καθορισμός του ποσού που μπορεί να εγκριθεί για ένα σχέδιο. Αυτό το ποσό καθορίζεται με βάση την υποβαλλόμενη αίτηση και τους κανόνες υγιούς διοικητικής και οικονομικής διαχείρισης και διαφέρει από το ένα σχέδιο στο άλλο.

Οι αιτήσεις για την παροχή συνδρομής που απευθύνονται στην Ευρωπαϊκή Επιτροπή δεν είναι έγγραφα με δημόσιο χαρακτήρα και επομένως η Ευρωπαϊκή Επιτροπή δεν μπορεί να αποστείλει φωτοτυπίες, όπως και δεν μπορεί να δίνει φωτοτυπίες των παραρτημάτων αυτών των αιτήσεων, όπως είναι τα καταστατικά αυτών των αιτούντων οργανισμών. Γενικά, τα καταστατικά και η σύνθεση του διοικητικού συμβουλίου των μη κερδοσκοπικών οργανισμών δημοσιεύονται στην Εφημερίδα της Κυβέρνησης του εν λόγω κράτους μέλους.

Το έντυπο αίτησης συνδρομής και ο πρακτικός οδηγός του διατίθενται στις 11 κοινοτικές γλώσσες. Οι αιτήσεις υποβάλλονται στην Επιτροπή στη γλώσσα που επέλεξαν οι ενδιαφερόμενοι.

Οι ενέργειες που υποστηρίζονται βάσει της γραμμής του προϋπολογισμού Β3-4110 αποτελούν αντικείμενο εσωτερικής αξιολόγησης, καθώς και εκ των υστέρων εκτίμησης από την Ευρωπαϊκή Επιτροπή με βάση τις εκθέσεις που υποβάλλουν οι προτείνοντες φορείς και ενδεχομένως επιτόπιων επισκέψεων.